### NN 82/2015 (24.7.2015.), Uredba o provedbi Konvencije Centra za provedbu zakona u jugoistočnoj Europi i Protokola o povlasticama i imunitetima Centra za provedbu zakona u jugoistočnoj Europi

82 24.07.2015 Uredba o provedbi Konvencije Centra za provedbu zakona u jugoistočnoj Europi i Protokola o povlasticama i imunitetima Centra za provedbu zakona u jugoistočnoj Europi

VLADA REPUBLIKE HRVATSKE

1579

Na temelju članka 35. Zakona o sklapanju i izvršavanju međunarodnih ugovora (»Narodne novine« broj 28/96) i članka 30. stavka 1. Zakona o Vladi Republike Hrvatske (»Narodne novine« br. 150/2011 i 119/2014), Vlada Republike Hrvatske je na sjednici održanoj 2. srpnja 2015. godine donijela

UREDBU

O PROVEDBI KONVENCIJE CENTRA ZA PROVEDBU ZAKONA U JUGOISTOČNOJ EUROPI I PROTOKOLA O POVLASTICAMA I IMUNITETIMA CENTRA ZA PROVEDBU ZAKONA U JUGOISTOČNOJ EUROPI

Članak 1.

Provedbu Konvencije Centra za provedbu zakona u jugoistočnoj Europi (»Narodne novine – Međunarodni ugovori«, broj 5/2011) i Protokola o povlasticama i imunitetima Centra za provedbu zakona u jugoistočnoj Europi (»Narodne novine – Međunarodni ugovori«, broj 5/2012; u daljnjem tekstu: SELEC Konvencija) – osiguravaju Ministarstvo unutarnjih poslova i Ministarstvo financija, Carinska uprava.

Članak 2.

Ministarstvo unutarnjih poslova, Ravnateljstvo policije i Ministarstvo financija, Carinska uprava u provedbi SELEC Konvencije:

a) podržavaju djelatnosti hrvatskih službenika za vezu (u daljnjem tekstu: časnik za vezu) prema Centru za provedbu zakona u jugoistočnoj Europi (u daljnjem tekstu: SELEC Centar) radi sprječavanja, otkrivanja, istraživanja i borbe protiv prekograničnog kriminala;

b) podržavaju provođenje istražnih postupaka, razmjenu informacija, djelovanje radnih grupa, kao i druge aktivnosti predviđene SELEC Konvencijom, radi sprečavanja, otkrivanja, istraživanja i borbe protiv prekograničnog kriminala;

c) međusobno surađuju, pomažu i po potrebi koordiniraju aktivnosti radi sprečavanja, otkrivanja, istraživanja i borbe protiv prekograničnog kriminala;

d) osiguravaju povjerljivost informacija i zaštitu osobnih podataka, kojima se upravlja u skladu sa nacionalnim zakonodavstvom, zakonodavstvom Europske unije i sklopljenim međunarodnim ugovorima;

e) surađuju s drugim ministarstvima i tijelima koji sukladno svom djelokrugu rada sudjeluju u borbi protiv prekograničnog kriminala.

ČASNIK ZA VEZU

Članak 3.

U svrhu policijske i carinske suradnje imenuje se najmanje jedan časnik za vezu na rad u SELEC Centar.

Časnik za vezu imenovan na rad u SELEC Centar:

– predstavlja Ministarstvo unutarnjih poslova, Ravnateljstvo policije i Ministarstvo financija, Carinsku upravu, kao i ostala nadležna tijela Republike Hrvatske zadužena za suzbijanje i sprječavanje prekograničnog kriminaliteta;

– sudjeluje u razmjeni informacija i podataka između SELEC Centra, država članica te država partnera i nadležnih tijela Republike Hrvatske;

– koordinira aktivnosti i surađuje s osobljem SELEC Centra i uredima časnika za vezu u SELEC Centru;

– sudjeluje u svim aktivnostima SELEC Centra od značaja za Republiku Hrvatsku;

– daje potporu hrvatskim izaslanstvima u SELEC Centru;

– predlaže poboljšanja i unaprjeđenja u radu prema iskustvima država članica te država partnera SELEC-a;

– o svom radu izvješćuje nadležne ustrojstvene jedinice Ministarstva unutarnjih poslova, Ravnateljstva policije odnosno Ministarstva financija, Carinske uprave.

Časnika za vezu iz Ministarstva unutarnjih poslova na prijedlog glavnog ravnatelja policije imenuje ministar unutarnjih poslova.

Časnika za vezu iz Ministarstva financija, Carinske uprave na prijedlog ravnatelja Carinske uprave imenuje ministar financija.

Tijela iz stavaka 3. i 4. ovoga članka mogu imenovati zajedničkog časnika za vezu, o čemu će se sklopiti sporazum između Ministarstva unutarnjih poslova i Ministarstva financija.

Časnik za vezu imenuju se na rad u SELEC Centar na vrijeme od četiri godine o čemu se obavještava Tajništvo SELEC Centra, putem ministarstva nadležnog za vanjske poslove.

Iznimno od stavka 6. ovoga članka, ako postoji opravdani razlog, rad časnika za vezu može se produžiti na određeno vrijeme, ali najviše do dvije godine, o čemu odluku, ako se radi o časniku za vezu iz članka 3. stavka 3. ove Uredbe, donosi na prijedlog glavnog ravnatelja policije ministar unutarnjih poslova, a ako se radi o časniku za vezu iz članka 3. stavka 4. ove Uredbe, na prijedlog ravnatelja Carinske uprave ministar financija.

U slučaju kada je na rad u SELEC Centar imenovan jedan časnik za vezu, radi osiguranja kontinuiteta rada i primopredaje poslova, potrebno je, dva mjeseca prije isteka razdoblja na koje je dotadašnji časnik za vezu imenovan u SELEC Centar, imenovati novog časnika za vezu.

Nakon prestanka rada u SELEC Centru, časnik za vezu iz članka 3. stavka 3. ove Uredbe rasporedit će se na upražnjeno radno mjesto za koje ispunjava propisane uvjete sukladno odredbama Zakona o policiji i podzakonskih propisa donesenih na temelju njega, a časnik za vezu iz članka 3. stavka 4. ove Uredbe rasporedit će se na radno mjesto s kojeg je upućen na rad u SELEC Centar ili na drugo slobodno radno mjesto za koje ispunjava propisane stručne uvjete, sukladno odredbama Zakona o carinskoj službi, Zakona o državnim službenicima i podzakonskih propisa donesenih na temelju njih.

Poslove nacionalne središnje točke, u smislu članka 15. stavka 1. SELEC Konvencije, obavljat će ustrojstvena jedinica Ministarstva unutarnjih poslova nadležna za međunarodnu policijsku suradnju (Interpol-Europol-S.I.Re.N.E.).

Članak 4.

Policijski službenik koji se imenuje za časnika za vezu u SELEC Centar iz članka 3. stavka 3. ove Uredbe mora ispunjavati sljedeće uvjete:

– završen preddiplomski i diplomski sveučilišni studij ili integrirani preddiplomski i diplomski sveučilišni studij ili specijalistički diplomski stručni studij,

– odgovarajuće znanje i radno iskustvo od najmanje pet godina u obavljanju policijskih poslova,

– da je posljednje tri godine ocijenjen najmanje ocjenom dobar,

– da nije proglašen odgovornim za težu povredu službene dužnosti i da se protiv njega ne vodi postupak za težu povredu službene dužnosti,

– da se protiv njega ne vodi kazneni postupak,

– da posjeduje vozačku dozvolu za upravljanje vozilom B-kategorije.

– da posjeduje uvjerenje o obavljenoj sigurnosnoj provjeri za pristup klasificiranim podacima,

– znanje engleskog jezika zahtijevane razine.

Carinski službenik koji se imenuje za časnika za vezu u SELEC Centar iz članka 3. stavka 4. ove Uredbe mora ispunjavati sljedeće uvjete:

– završen najmanje preddiplomski sveučilišni studij ili stručni studij u trajanju od najmanje tri godine,

– odgovarajuće znanje i radno iskustvo od najmanje pet godina u obavljanju carinskih poslova,

– da je posljednje tri godine ocijenjen najmanje ocjenom uspješan,

– da nije proglašen odgovornim za tešku povredu službene dužnosti i da se protiv njega ne vodi postupak za tešku povredu službene dužnosti,

– da se protiv njega ne vodi kazneni postupak,

– da posjeduje vozačku dozvolu za upravljanje vozilom B-kategorije,

– da posjeduje uvjerenje o obavljenoj sigurnosnoj provjeri za pristup klasificiranim podacima,

– znanje engleskog jezika.

Članak 5.

Članovima uže obitelji časnika za vezu, u smislu ove Uredbe, smatraju se supružnik i djeca časnika za vezu.

Članak 6.

Prava i obveze časnika za vezu iz članka 3. stavka 3. ove Uredbe uređuju se sukladno odredbama ove Uredbe.

Prava i obveze časnika za vezu iz članka 3. stavka 4. ove Uredbe uređuju se sukladno propisima o državnim službenicima.

PLAĆA

Članak 7.

Osnovna plaća časnika za vezu na radu u SELEC Centru iznosi 3.000,00 eura u neto iznosu.

Plaća se obračunava u eurima.

Plaća se obračunava od dana stupanja na rad u SELEC Centar.

Članak 8.

Dodaci koji se utvrđuju na osnovnu plaću su:

– dodatak na bračnog druga;

– dodatak na dijete.

Dodaci iz stavka 1. ovoga članka obračunavaju se u eurima.

Dodatak na bračnog druga

Članak 9.

Časnik za vezu u SELEC Centru ima pravo na dodatak za nezaposlenog bračnog druga koji s njim živi u državi primateljici.

Dodatak na bračnog druga iznosi 10% na osnovnu plaću.

Pravo na dodatak utvrđuje se na osnovi pisanog zahtjeva časnika za vezu te se isplaćuje časniku za vezu za vrijeme boravka bračnog druga u državi primateljici.

Časnik za vezu ne ostvaruje pravo iz stavka 2. ovoga članka u slučaju ako bračni drug ne boravi kontinuirano u državi primateljici duže od 60 dana počevši od dana napuštanja države primateljice.

Dodatak na dijete

Članak 10.

Dodatak na dijete pripada časniku za vezu u SELEC Centru ako dijete boravi u državi primateljici:

– za svako dijete do napunjene petnaeste godine starosti u iznosu od 80 eura

– za svako starije dijete od petnaeste godine starosti u iznosu od 115 eura.

Za djecu stariju od petnaest godina dodatak se utvrđuje na osnovi potvrde o redovnom srednjem školovanju, a traje do završetka srednjoškolskog obrazovanja.

Članak 11.

Časnik za vezu ima pravo dijete koje s njim boravi u državi primateljici školovati u osnovnim i srednjim školama koje udovoljavaju sigurnosnim uvjetima te koje omogućavaju nesmetan nastavak obrazovanja u Republici Hrvatskoj, a prema popisu škola koje utvrđuje ministarstvo nadležno za vanjske poslove.

U slučaju kada u državi primateljici nema javne osnovne i srednje škole, časnik za vezu ima pravo dijete upisati u privatnu školu koja ispunjava uvjete iz stavka 1. ovoga članka.

U slučaju ako časnik za vezu upiše dijete u privatnu školu, iz stavka 2. ovoga članka, ima pravo na dodatak za školovanje djeteta u iznosu od 90% od stvarne cijene upisnine i školarine.

Suglasnost za upis u privatnu osnovnu i srednju školu te pravo na dodatak za školovanje, na temelju pisanog zahtjeva časnika za vezu s priloženom potrebnom dokumentacijom, daje za časnika za vezu iz članka 3. stavka 3. ove Uredbe glavni ravnatelj policije, odnosno za časnika za vezu iz članka 3. stavka 4. ove Uredbe, ravnatelj Carinske uprave, imajući pritom u vidu visinu upisnine i školarine, nastavni program te ostale bitne činjenice.

NAKNADE TROŠKOVA

Članak 12.

Časnik za vezu u SELEC Centru ima pravo na:

– naknadu selidbenih i putnih troškova;

– naknadu troškova stanovanja;

– naknadu troškova za korištenje službenih mobitela;

– naknadu troškova za korištenje službenog automobila.

Naknade iz stavka 1. ovoga članka obračunavaju se u kunama, a isplaćuju se u eurima, prema srednjem tečaju Hrvatske narodne banke na dan nastanka troškova.

Naknada selidbenih i putnih troškova

Članak 13.

Pri upućivanju na rad u SELEC Centar časnik za vezu ima pravu na naknadu selidbenih i putnih troškova za sebe i za članove uže obitelji.

Časniku za vezu kao putni troškovi priznaju se:

– troškovi prijevoza zrakoplovom u ekonomskom razredu ili željezničkog prijevoza u prvom razredu, po potrebi sa spavaćim kolima;

– troškovi vlastitim prijevozom u visini željezničke karte prvog razreda;

– dnevnica, ako je vrijeme putovanja duže od 12 sati, odnosno pola dnevnice, ako je duže od 8 sati.

Časniku za vezu kao selidbeni troškovi priznaju se:

– troškovi pakiranja do 190 eura za časnika za vezu bez obitelji i 280 eura za časnika za vezu s obitelji;

– troškovi prijevoza do uzletišta, stanice ili luke;

– vozarina.

Kao vozarina priznaje se:

– prijevoz zrakoplovom do 300 kg za časnika za vezu bez obitelji ili 450 kg za časnika za vezu s obitelji;

– cestovni ili željeznički prijevoz (do 50 m3);

– brodski prijevoz – kontejner (do 40 ft).

Časnik za vezu u SELEC Centru, koji je jednostrano odlučio prekinuti rad prije isteka roka od četiri godine od početka rada u SELEC Centru, sam snosi putne i selidbene troškove pri povratku.

Naknada troškova stanovanja

Članak 14.

Časnik za vezu u SELEC Centru ima pravo stanovati u namještenom stanu odgovarajuće veličine, ovisno o broju članova uže obitelji.

Časnik za vezu u SELEC Centru ima pravo na najam stambenog prostora, i to:

– časnik za vezu – samac – jednosobni stan;

– časnik za vezu s jednim članom obitelji – dvosobni stan;

– časnik za vezu s dva ili tri člana obitelji – trosobni stan;

– časnik za vezu s četiri ili više od četiri člana obitelji – najmanje trosobni stan.

Članak 15.

Časnik za vezu imenovan na rad u SELEC Centar ima pravo na naknadu troškova u visini od 85% od cijene najma stana.

Troškove vode, struje, plina, telefona, zakupa garaže i ostale troškove vezane za korištenje stana snosi časnik za vezu u punom iznosu.

U slučaju da se prilikom sklapanja ugovora o najmu stana mora položiti depozit za najamninu, časniku za vezu će se odobriti ugovorena sredstva s obvezom njihovog povrata raskidom ugovora ili istekom ugovorenog roka.

Članak 16.

Časnik za vezu imenovan na rad u SELEC Centar ima pravo na naknadu troškova smještaja u hotelu s tri ili četiri zvjezdice do useljenja u stan, a najduže mjesec dana.

Pravo na naknadu iz ovoga članka odnosi se samo na časnika za vezu, a ne i na članove njegove uže obitelji.

Članak 17.

O ustupanju na korištenje službenog mobitela i službenog automobila sklopit će se sporazum između Ministarstva unutarnjih poslova, Ravnateljstva policije i Ministarstva financija, Carinske uprave.

Naknade u slučaju smrti časnika za vezu

Članak 18.

U slučaju smrti časnika za vezu ili člana uže obitelji koji s njim borave u državi primateljici, članu uže obitelji odnosno časniku za vezu, pripada naknada troškova u visini posljednje plaće časnika za vezu.

Članovi uže obitelji koji s njim borave u državi primateljici, a dolaze u Republiku Hrvatsku na pogreb časnika za vezu, imaju pravo naknade troškova putovanja.

Za časnike za vezu iz članka 3. stavka 3. ove Uredbe odnosno za časnike za vezu iz članka 3. stavka 4. ove Uredbe glavni ravnatelj policije, odnosno ravnatelj Carinske uprave može odobriti dodatak za dijete i naknadu za troškove stanovanja ako je potrebno da obitelj časnika za vezu ostane u državi primateljici do završetka školske godine.

POZAJMICA

Članak 19.

Časnik za vezu ima pravo na pozajmicu u iznosu od dvije mjesečne devizne plaće pri imenovanju na rad u SELEC Centar.

Povrat pozajmice iz stavka 1. ovoga članka mora se izvršiti u roku od šest mjeseci od dana imenovanja na rad u SELEC Centar.

ZAVRŠNE ODREDBE

Članak 20.

Ministarstvo unutarnjih poslova i Ministarstvo financija, Carinska uprava, za imenovanog zajedničkog časnika za vezu u SELEC Centar zajednički, u jednakim iznosima, snose troškove iz ove Uredbe, u okviru osiguranih sredstava za financiranje SELEC- Centra.

Članak 21.

Sredstva potrebna za provedbu ove Uredbe osiguravaju se u državnom proračunu Republike Hrvatske.

Članak 22.

Danom stupanja na snagu ove Uredbe prestaje važiti Uredba o provedbi Ugovora o suradnji u sprječavanju i suzbijanju prekograničnog kriminala i Povelje o organizaciji i djelovanju inicijative za suradnju u jugoistočnoj Europi – SECI Regionalnog centra (SECI Centra) za suzbijanje prekograničnog kriminala (»Narodne novine – Međunarodni ugovori«, broj 13/2001 i »Narodne novine«, broj 98/2005).

Članak 23.

Ova Uredba stupa na snagu osmoga dana od dana objave u »Narodnim novinama«.

Klasa: 022-03/15-11/51

Urbroj: 50301-09/06-15-2

Zagreb, 2. srpnja 2015.

Predsjednik
Zoran Milanović, v. r.